Na temelju članka 36. stavak 2. Društvenog ugovora trgovačkog društva Usluga d.o.o. za obavljanje komunalnih djelatnosti, Pazin, članka 2. stavka 2. Odluke o načinu provedbe javnog natječaja i uvjetima za imenovanje članova uprave trgovačkog društava i Odluke o raspisivanju javnog natječaja za imenovanje uprave trgovačkog društva Usluga d.o.o. za obavljanje komunalnih djelatnosti, Pazin od 26.03.2019. godine, Nadzorni odbor trgovačkog društva Usluga d.o.o. Pazin dana 27.03.2019. godine raspisuje sljedeći

**JAVNI NATJEČAJ**

**za imenovanje uprave trgovačkog društva Usluga d.o.o. Pazin**

I.

Raspisuje se javni natječaj za izbor uprave trgovačkog društva Usluga d.o.o. Pazin.

II.

Kandidat za upravu trgovačkog društva Usluga d.o.o. koji se javlja na javni natječaj mora, osim uvjeta propisanih Zakonom o trgovačkim društvima, ispunjavati i sljedeće uvjete:

1. da ima završen stručni studij ili preddiplomski sveučilišni studij ili završen preddiplomski i diplomski sveučilišni studij ili integrirani preddiplomski i diplomski sveučilišni studij,

2. da ima najmanje pet godina radnog iskustva,

3. da dobro poznaje komunalne djelatnosti,

4. da kao član trgovačkog društva, izvršni direktor, član uprave ili član nadzornog, odnosno upravnog odbora nije pravomoćno osuđen na naknadu štete trgovačkom društvu ili njegovim vjerovnicima,

5. da se izvan vršenja dužnosti člana uprave trgovačkog društva kao fizička osoba neće baviti poslovima iz predmeta poslovanja trgovačkog društva, odnosno da se tim poslovima neće baviti pravna osoba čiji je on član, izvršni direktor, član uprave ili član nadzornog, odnosno upravnog odbora,

6. da članstvom u upravi trgovačkog društva nije u sukobu interesa.

7. da ne postoje zapreke iz članka 239. stavak 2. Zakona o trgovačkim društvima.

III.

Imenovanje uprave Društva vrši se na rok od 4 (četiri) godine.

IV.

Uz vlastoručno potpisanu prijavu koja mora sadržavati osobne podatke i kontakte kandidata, kandidati su dužni dostaviti:

-- životopis u kojem će u skladu s dostavljenim dokazima obrazložiti ispunjavanje uvjeta iz točke II. ovog Natječaja,

– dokaz o odgovarajućem stupnju obrazovanja u skladu s točkom II. podtočkom 1. ovog Natječaja, odnosno izvornik ili presliku diplome, a kandidat koji je odgovarajući stupanj obrazovanja stekao izvan Republike Hrvatske dužan je dostaviti izvornik diplome zajedno s prijevodom ovlaštenog sudskog tumača za predmetni jezik i potvrdu o priznatoj visokoškolskoj kvalifikaciji od nadležnog tijela ili agencije Republike Hrvatske,

– potvrdu Hrvatskog zavoda za mirovinsko osiguranje iz koje je razvidno da kandidat ima pet godina radnog iskustva,

– uvjerenje nadležnog suda da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta nepravomoćna presuda koje ne smije biti starije od 15 dana od dana podnošenja prijave,

– izjavu kandidata ovjerenu kod javnog bilježnika, pod kaznenom i materijalnom odgovornošću, o nepostojanju okolnosti iz članka 239. stavka 2. Zakona o trgovačkim društvima i u vezi s točkom II. podtočkama 4., 5. i 6. ovog Natječaja, koja u trenutku raspisivanja javnog natječaja ne smije biti starija od 15 dana.

V.

Urednom prijavom smatra se prijava koja sadrži svu traženu dokumentaciju navedenu u ovom natječaju.

Nepravovremene i nepotpune prijave na javni natječaj neće se razmatrati te se osobe koje su podnijele takvu prijavu neće smatrati kandidatima na javnom natječaju.

VI.

Prijave se podnose na adresu: Usluga d.o.o. za obavljanje komunalnih djelatnosti, Šime Kurelića 22, 52000 Pazin, u zatvorenoj omotnici s naznakom „ Natječaj za upravu trgovačkog društva Usluga d.o.o. Pazin – ne otvaraj“ u roku od 27.03.2019. godine do 03.04.2019. godine.

Bez obzira na način dostave, prijava mora na navedenoj adresi biti zaprimljena najkasnije 03.04.2019. godine do 15,00 sati.

Ovaj natječaj objavljen je na mrežnim stranicama trgovačkog društva Usluga d.o.o., a obavijest o raspisivanju natječaja u dnevnom tisku Glas Istre.

VII.

Rezultat javnog natječaja bit će objavljen na mrežnim stranicama društva po donošenju odluke skupštine društva Usluga d.o.o. o imenovanju uprave.

Trgovačko društvo Usluga d.o.o. ima pravo poništiti ovaj javni natječaj u bilo kojem trenutku i bez obveze navođenja razloga. .

Protiv odluke o imenovanju uprave koju donosi Skupština društva ne postoji mogućnost žalbe ili drugog pravnog lijeka.

VIII.

Prijavom na javni natječaj kandidati daju suglasnost društvu Usluga d.o.o. Pazin da sve njihove osobne podatke dostavljene u prijavi prikuplja, obrađuje, koristi i evidentira u svrhu provedbe postupka imenovanja člana uprave društva.

IX.

Riječi i pojmovi koji imaju rodno značenje korišteni u ovom javnom natječaju odnose se jednako na muški i ženski rod, bez obzira jesu li korišteni u muškom ili ženskom rodu.

U Pazinu, 26.03.2019. Predsjednik Nadzornog odbora:

Broj: 205-4/19 Igor Merlić, v.r.